Video van Madiba erg gekritiseerFoto: Twitter Dit is reeds meer as drie weke sedert Mandela uit die hospitaal ontslaan is nadat hy die derde keer in vyf maande opgeneem is vir ŉ longkwaal. “Ons het hom gesien, hy lyk baie goed, hy is in ŉ goeie toestand,” het Zuma aan die SABC gesê. Die beeldmateriaal wat deur die SABC uitgesaai is wys egter hoe Mandela in ŉ rusbank sit met ŉ kussing wat sy kop regop hou, sy bene en voete wat toegegooi is en Mandela wat uitdrukkingloos voor hom uitstaar. Zuma lag en maak grappies met ANC-amptenare en van Mandela se familielede. “Glimlag, glimlag,” word Mandela aangemoedig terwyl een van sy kleinseuns ŉ selfoon gryp om ŉ foto te neem. Mandela probeer glimlag, maar wanneer die flits van die kamera afgaan maak hy sy oë toe en pers sy lippe op mekaar. Dit is bekend dat Mandela nie van die flits van ŉ kamera hou nie, aangesien sy oë baie sensitief is weens die jare wat hy in ’n kalksteenmyn op Robbeneiland gewerk het. Op Twitter het mense intussen uitgevaar teen die beeldmateriaal van Mandela. “Hulle moet ophou sê dit gaan goed met Mandela. Kyk na hom,” het een Twitter-gebruiker gesê. “Mandela is nie in ŉ goeie toestand nie, die regering lieg vir ons in ons gesigte,” skryf nog een. “Mandela kan nie eers sy kop draai nie maar Zuma sê hy is in ŉ goeie toestand.” Nog iemand sê: “Na alles wat die man vir ons gedoen het en dit is hoe ons hom behandel. Soos ŉ dier in die dieretuin. Skaam ons.”